
 28.4.2021
 BG
 Официален вестник на Европейския съюз
 L 145/20
 РЕГЛАМЕНТ ЗА ИЗПЪЛНЕНИЕ (ЕС) 2021/700 НА КОМИСИЯТА
 от 26 март 2021 година
 за изменение и поправка на Регламент (ЕС) No 1321/2014 по отношение на данните за техническото обслужване и монтирането на някои компоненти на въздухоплавателни средства по време на техническото обслужване
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално член 17, параграф 1 от него,
 като има предвид, че:
 (1)
 С Регламент (ЕС) No 1321/2014 на Комисията (2) се определят изискванията за поддържане на летателната годност на въздухоплавателните средства, включително изискванията за монтиране на компоненти на въздухоплавателните средства.
 (2)
 Когато по време на техническото обслужване на въздухоплавателно средство се монтира нов компонент, той се придружава от формуляр 1 на ЕААБ, издаден в съответствие с Регламент (ЕС) No 748/2012 на Комисията (3) за удостоверяване на съответствието на новия компонент с одобрените му проектни данни.
 (3)
 С оглед на осигуряването на по-пропорционални и ефективни изисквания за новите компоненти, Регламент (ЕС) No 748/2012 беше изменен наскоро с Регламент (ЕС) 2021/699 на Комисията (4), за да се премахне изискването за сертифициране на съответствието на нови компоненти, чието въздействие върху безопасността на експлоатацията на въздухоплавателните средства е незначително в случай на несъответствие с техните проектни данни, и за да се разреши тяхното монтиране в продукти с типов сертификат, без да се издава формуляр 1 на ЕААБ.
 (4)
 Регламент (ЕС) No 1321/2014 следва също да бъде изменен, за да се даде възможност такива нови компоненти да бъдат монтирани по време на техническото обслужване.
 (5)
 За компонентите, обект на техническо обслужване, следва да се издава формуляр 1 на ЕААБ в съответствие с Регламент (ЕС) No 1321/2014 с цел да се удостовери, че съответната задача по техническо обслужване на същите компоненти е извършена в съответствие с приложимите изисквания.
 (6)
 За да се постигне същата цел за пропорционалност и ефективност, както в изменения наскоро Регламент (ЕС) No 748/2012, в Регламент (ЕС) No 1321/2014 следва да се въведат същите облекчения по отношение на техническото обслужване на компонентите, за които не се изисква издаването на формуляр 1 на ЕААБ.
 (7)
 Регламент (ЕС) No 748/2012 беше изменен по отношение на идентификацията, одобряването, форматирането и достъпността на инструкциите за поддържане на летателната годност (ICA) и утвърждаването на ICA като част от типовия сертификат на въздухоплавателното средство. Това оказва влияние върху определението за приложимите данни за техническото обслужване в Регламент (ЕС) No 1321/2014, което следва да бъде изменено, за да се гарантира съгласуваност с Регламент (ЕС) No 748/2012.
